HAM - Wikipedia, frjálsa alfræðiritið

# HAM

### Úr Wikipediu, frjálsa alfræðiritinu

Liðsmenn HAM

HAM var íslensk rokkhljómsveit sem starfaði á árunum 1988 – 1994 og kom svo aftur saman á tvennum tónleikum árið 2001. Síðast kom hún fram á tónleikum 29. júní 2006. Hljómsveitin náði aldrei víðtækum vinsældum á Íslandi á meðan hún starfaði en hefur síðar hlotið almenna viðurkenningu sem mikilvæg hljómsveit í rokksögu Íslands.

Meðlimir sveitarinnar voru:

- Óttarr Proppé (söngur)
- Arnar Geir Ómarsson (trommur)
- S. Björn Blöndal (bassi)
- Sigurjón Kjartansson (söngur og gítar)
- Jóhann Jóhannsson (gítar og hljómborð)
- Flosi Þorgeirsson (gítar)

## [breyta] Saga

Fyrsta hljómplata sveitarinnar var Hold, platan fékk enga spilun í útvarpi og var mjög umdeild. Gert var myndband við lagið Trúboðasleikjarinn en Sjónvarpið brenndi eina eintakið sem til var af því þar sem myndefnið þótti ekki við hæfi.

Útrás sveitarinnar, eða tilraun til útrásar, hófst með því að hún hitaði upp fyrir Sykurmolana á fimm tónleikum í Þýskalandi árið 1988. Árið eftir sendi sveitin frá sér plötuna Buffalo Virgin sem fyrirtækið One Little Indian gaf út. Á eftir fylgdi að spila á tónleikum í New York. Hljómplatan Pleasing The Pirahna var tekin upp árið 1990 en hún kom reyndar aldrei út. Önnur óútgefin plata Ham er platan Pimpmobile að sögn Óttars Proppé í tónlistarspurningarþættinum Popppunkti árið 2004.

Árin 1991 – 1992 tók hljómsveitin þátt í gerð kvikmyndarinnar Sódóma Reykjavík þar sem Sigurjón samdi að auki mestalla tónlistina í myndinni. Það er ekki síst sú mynd sem hefur haldið orðstír sveitarinnar á lofti síðan hún hætti. Saga rokksins kom út 1993 og þann 4. júní 1994 hélt hljómsveitin síðustu tónleika sína á skemmtistaðnum Tunglinu í Reykjavík, þeir tónleikar voru hljóðritaðir og komu svo út á plötunni HAM lengi lifi. Árið 1995 voru áður óútgefnar stúdíóupptökur sveitarinnar gefnar út á plötunni Dauður hestur.

HAM lá svo í dvala allt til ársins 2001 þegar það spurðist út að þýska hljómsveitin Rammstein myndi spila á Íslandi um sumarið, þá komst af stað þráleitur orðrómur um það að Sigurjón hefði einhverntíman sagt að eini möguleikinn á því að HAM kæmi saman aftur væri til þess að hita upp fyrir Rammstein. Sigurjón neitaði því reyndar að hafa sagt það en engu að síður var ákveðið að kalla hljómsveitina saman á ný. Hún spilaði á skemmtistaðnum Gauki á Stöng þann 14. júní og svo í allra síðasta skiptið (að eigin sögn) þann 15. júní fyrir 5.500 manns í Laugardalshöll einmitt til að hita upp fyrir Rammstein. Tónleikarnir á Gauknum voru svo gefnir út á tónleikaplötunni Skert flog.

Þeir áttu að taka lagið á tónlistarhátíðinni Reykjavík Rokkar sumarið 2006 ásamt The Darkness og Motörhead, en sú tónlistarhátíð féll niður vegna ónægrar miðasölu.

þess í stað boðuðu þeirr stuttu seinna til tónleika á skemmtistaðnum NASA í Reykjavík, þann 29. júní. Þar var húsfyllir og Ham liðar tóku gamalt efni í bland við nýtt. Ham virðist því hafa risið úr dvala sínum.

## [breyta] Útgefin verk

- 1988: Hold
- 1989: Buffalo virgin
- 1993: Saga rokksins 1988 - 1993
- 1994: Lengi lifi
- 1995: Dauður hestur
- 2001: CBGB‘s 7. ágúst 1993
- 2001: Skert flog

Af „http://is.wikipedia.org../../../h/a/m/HAM_4a4a.html“

Flokkar: Íslenskar hljómsveitir | HAM

##### Views

- Grein
- Spjall
- Núverandi útgáfa

##### Leit